**РЕЦЕНЗИЯ**

от доц. д-р Виолета Коцева

катедра „Етнология“, Исторически факултет, СУ „Св. Климент Охридски“

за провеждане на процедура за присъждане на образователната и научна степен „Доктор” по професионално направление 3.1. „Социология, антропология и науки за културата“ за нуждите на катедра „Етнология“ при Исторически факултет на СУ „Св. Кл. Охридски“

за дисертационен труд на тема: **Ценностно-ориентирани модели на взаимодействие в междуетническа образователна среда (1991-2016)** с автор Дафина Лъчезарова Пандин и научен ръководител проф. д-р Ирина Колева.

Докторантката Дафина Лъчезарова Пандин е зачислена на редовна докторантура в редовна форма на обучение с ректорска заповед РД 20-613/ 25.02.2021 г., за периода от 1.03.2021 г. до 1. 03.2024 г. към катедра „Етнология“ на Историческия факултет на СУ „Св. Кл. Охридски“. От приложените документи е видно, че тя е изпълнила заложените в Индивидуалния й учебен план задачи и има положителна атестация. Докторантката е отчислена с право на защита с ректорска заповед РД- 220-884/ 17.04.2024. Дисертационният труд е насочен за защита след решение на катедредно заседание на катедра „Етнология“, проведено на 12. 11. 2024 г.

Представеният за обсъждане дисертационен труд на докторант Дафина Пандин попада в голямото поле от научно-практични изследвния, чиято по-широка цел е разширване обхвата на интеркултурното образование като стандарт с оглед осъществяване на успешна политика на национално ниво по интеграция и социализация, преодоляване на неравенствата, десегрегация и осъществяване на реални възможности за равен старт в условията на българското образование. Редица автори работят в това поле, в което безспорен лидер е проф. Ирина Колева, научен ръководител на предлаганата дисертация. Дисертантката успява да намери своето място сред многобройните изследвания по темата, като съчетава интердисциплинарни подходи от сферата на етнологията, социологията, педагогиката и психологията. Дисертацията умело разглежда отделните случаи, за да изведе процеси на национално ниво и да предложи адекватни и работещи решения. Прилагането на сравнителен подход при изследването на отделните случаи, изведени въз основа на дълбочинни теренни проучвания, дават висока стойност на анализа.

Актуалността на темата е безспорна. За всеки, който е имал възможност да наблюдава процесите в българското образование и тяхното съвременно състояние са видни дефицитите, които то има по отношение работата с деца от различен етнически, социален, конфесионален и културен произход, за работа с деца със специални потребности, деца в риск и др. Средата по места възпроизвежда практики, считани за традиционни, които способстват ранното отпадане на ученици от образователната система с акцент върху отпадането на момичета от ромски произход след достигане до полова зрялост, ранни бракове, ранно раждане на деца. Част от картината е възпроизвеждането на затворени и консервативни семейно-родови кръгове, в които националният език отстъпва пред майчините езици и недоброто му владеене се оказва сериозна пречка пред усвояването на материала и способства процеса на ранно отпадане от образователната среда. В тази, широко разпространена в българска етническа среда ситуация, акцентът върху предучилищното образование е особено значим. Няма съмнение, че дефицитите при владеенето на национален език, при трупането на социални компетенции се компенсират най-лесно в по-ранни години. Затова и фокусът на дисертацията е логично избран да пада върху периода 3-7 години в детското развитие, като базисен период за развитие на социални компетенции. Допълнителна аргументация за този избор читателят намира в използваната психологическа литература с оглед когнитивните възможности в ранна детска възраст.

Дисертационният труд следва класическата структура от увод, три глави, заключения, списък с използваната литература и приложения с общ обем от 276 стр. Добро впечатление прави обособяването в отделни параграфи на основните изводи. Това авторско решение акцентира върху приносите на дисертационното изследване и улеснява читателите. Приложенията са добре подбрани, допълват текста, като доизясняват методологическите въпроси, свързани със структурата на провежданите интервюта и анкети. Фигурите, таблиците и схемите са достатъчно илюстративни и нагледни. Така приложенията и самият текст създават смислово единство. Авторефератът стриктно се придържа към текста и е достатъчно информативен за постиженията и анализите, направени в дисертацията. Текстът е преминал успешно през системата за антиплагиатство, като не се откриват некоректни съвпадения или нелоялно цитиране, за което свидетелстват докладите от антиплагиатската система, както и докладът от научния ръководител.

 Дисертантката разгръща изследването си в ясно очертани хронологични граници. Изборът на начална времева точка на изследването е аргументиран с настъпилите цялостни промени в българското общество след смяната на комунистическия режим през 1989 г. и пубикуването през 1991 г. първи след промените Закон за народната просвета. Горната граница е свързана с обнародването и апробирането на Закона за училищното и предуичилищното образование (в сила от 1. 08. 2016 г.) и обнародването на Наредба № 5 за предучилищното образование. Избраният хронологичен период бележи годините на най-активни промени в образователната сфера, която следва да бъде реформирана въз основа на принципите на демократичност, равнопоставеност и толерантност, при отчитане спецификите на различните етнически, конфесионални, социални и културни групи с оглед тяхната социализация в образователния процес и превенцията на ранното отпадане от образователната система. В тези рамки дисертантката прави вътрешна периодизация, маркирана от различни нормативни актове и политически промени, които рефлектират върху образованието като цяло и конкретно върху предучилищното образование.

 Уводната част съдържа необходимите за едно дисертационно изследване акценти. Дисертантката ясно очертава основната цел, а именно да разработи теоретико-емпиричен модел за образование в междуетническа среда в системата на организираното предучилищно образование. На тази цел са посветени и задачите на дисертационния труд – да се типологизират и йерархизират етнопсихологическите практики и модели по отношение на образователните маркери в междуетническа среда; да се направи SWOT анализ на държавния образователен стандарт по гражданско, здравно, екологично и интеркултурно образование; да се извърши анализ на ценностни ориентации на етнически групи на роми и български турци в конкретни области от страната; да се извърши диагностициране на междукултурната компетентност на педагогическите и непедагогическите специалисти в условията на детската градина и др. Работната хипотеза на дисертантката е, че типологизирането на образователните маркери в условията на детската градина ще има стимулиращо въздействие върху ценностно-ориентираното взаимодействие между отделните адресати в предучилщна образователна институция и ще има превантивна роля за намаляване броя на отпадащите от образователната система. Посочени са изследователските методи и подходи, като добро впечатление прави съчетаването на качествена и количествена методология, която предполага пълнота на емпиричния материал и на последвалия анализ. Това впечатление се допълва и от обстоятелството, че проучването е проведено на територията на седем областни града, всеки един със специфики по отношение на етноконфесионални характеристики и демографска структура. Това дава основание да се предполага, че направените в хода на изследването обобщения и изводи надхвърлят локалния характер и могат да претендират за релевантност на национално ниво.

 В първа глава Дафина Пандин извършва ситуационен анализ на предучилищното образование в България в периода 1991-2016 г. Проследяват се промените в образователните политики и стратегии. Специално внимание се обръща на реализирането на идейни концепции, програми, програмни стратегии за детските градини в този период. Това е от изключително значение, защото в тези смутни години често има разминаване между нормативна уредба и практика и идейните концепции често задават модела, по който по-късно се променя и нормативната уредба, в непрекъсната взаимозависимост. Тази глава е от особено значение за изясняване на ситуацията по отношение прилагането на рефлексивен подход в условията на предучилищното образование в този период. Последователно се разглеждат идейните проекти от началото на 1990-те години. От съществено значение за работата е, че дисертантката показва как промяната в образователните стратегии върви успоредно с промяна в концепцията за детето и неговата роля и място в света с акцинт върху принципи като демократичност и хуманност. Показват се трудностите в този път и дългото време на промяна на ролята на детето от основно обект на въздействие в образователния процес в условията на предучилищното организирано възпитание до активен участник в него. От особено значение е проследяването на идейните концепции, в част от които се вижда колко дълъг път има до признаването на всяко дете без оглед на неговия етнически произход за равностоен участник в обраователния процес и необходимостта от напасване на техники и съдържание към този факт. Проследяването на иновативните авторски програми акцентира върху ролята на изкуството за социализацията в предучилищна възраст. Откроени са новите акценти – интеркултурен, екологичен и др. Особенно ценен намирам също така анализът на учебни помагала за родители в мултикултурна образователна среда. Така се обръща внимание на плюсовете и дефицитите в помагалата и идеите за развитието на предучилищното образование. Главата завършва с дискусионна част, в която дисертантката извежда важните според нейните наблюдения и анализ тенденции в развитието на предучилищното образование.

Втора глава е посветена на анализ на ценностно-ориентираните рефлексивни практики на взаимодействие в муждуетническа образователна среда. Дисертантката отчита значението на ранната социализация за успешната реализация на личността. Показва добро владеене и бораве с литература, като умело съчетава анализа на психологически, педагогически и етнографски тероретични направления. Акцент във втората глава е поставен върху ролята и значението в този процес в условията на предучилищно образование на рефлексивния подход. Отчетени са различните нива на рефлексията, като с оглед целите, поставени в дисертационното изследване, фокусът пада върху личностните аспекти на рефексията и процеса на формиране на ценности и ценностни ориентации. От особено значение за изясняване ролята на рефлексивния подход в условията на предучилищното организирано образование е предложеният от дисертантката анализ. Тя акцентира върху обстоятелството, че макар детето да е способно да формира етническа идентичност на възраст около 10-11 г., то етническото разбиране и разпознаване се формира във възрастта 3-7 години (с. 78). Това показва значението на предучилищното образование при формирането на ценности и ценностни нагласи. Специална част от тази глава отделя внимание на етно-психологическите маркери и тяхната роля за формирането на ценностно-ориентирано поведение на детето в условията на предучилищното образование. Подчертава се значението на рефлексивното разбиране за значението на различните култури особено с оглед на пъстрата етническа картина в страната ни (с. 81). В тази глава дисертантката извършва и SWOT-анализ на учебници и учебни помагала, предназначени за предучилищно образование в България в изследвания период. Това е метод с особена практическа стойност, който позволява ясно да се откроят положителните и отрицателните страни. Така тази част пряко може да подпомогне процеса на повишаване качеството и подобряване на учебниците и учебните помагала. Според мен това е особено приносна част в дисертацията, тъй като научните изследвания преди всичко трябва да имат практическа стойност и приложимост, за да са от полза за обществото, особено в области като ранната социализация на децата, образованието и др. Същото може да се каже и за направения SWOT-анализ на нормативни документи с оглед тяхното подобряване. Описаната лична рефлексия на авторката е от особено значение за целия текст (започва на с. 137). Личните наблюдения на дисертантката от професионалната й кариера на училищен и детски психолог, съчетани с проведеното изследване, са сериозна аргументация за направените изводи.

Трета глава е посветена на анализ на резултатите от проведеното от дисертантката теренно етноложко изследване. В нея дисертантката показва умения за работа с качествени и количествени методи, за обективен анализ и извличане на аргументирани изводи. Дисертантката е усвоила уменията да наблюдава обективно и критично, да провежда структурирани и полуструктурирани интервюта и да съчетава резултатите от тях с проведените анкети. Добро впечатление прави личната рефлексия на дисертантката, която споделя трудностите на работата в институция с оглед извличане на качествена информация отвъд институционалната рамка. Посочва значението на работата с родители и влиянието, което самата тя е изпитвала върху себе си след подобни срещи. Интересни са наблюденията, които посочват дефицити на национално експертно равнище при изготвяне на стратегии и програми, а не само и единствено уменията и компетенциите на учителите.

Изкючително интересни са резултатите от проведените анкети. Редно е да се подчертае, че те са проведени сред 73 педагогически специалисти, работещи в 21 детски градини на територията на страната. Анкетираните непедагогически специалисти са 30 от 15 детски градини. Добре е очертан профилът на анкеираните, като са отчетени маркери като пол, образователна степен, професионална позиция, по регион на произход с маркер малък-голям град. Показателни са получените резултати, в които почти 80% от анкетираните посочват значението на ценностно-ориентираните модели за образование в мултикултурна образователна среда. 86% отчитат значението на интеркултурното образование в детската градина като фактор за положителни промени в българското образование. Много показателен резултат за необходимостта от още работа в посока интеркултурно образование е обстоятелството, че 33 % от анкетираните посочват наличието на предразсъдъци, стереотипи и стигми при учители и родители, а 66 % не посочват тяхното наличие. Както дисертантката обаче правилно посочва, въпросът остава отворен (с. 170), защото за категоричност на изводите има нужда от доплънително изследване в тази посока. Важни са резултатите от анкетите, свързани с познаване на стратегически документи, на иновативни програми и стратегии. С оглед на пълнотата на анализа може би е добре да се проследи има ли райониране в отговорите на въпросите. Така може да се отчете влиянието на отношението център-периферия в познаването и прилагането на стратегически доументи.

 Всички тези наблюдения са допълнени от резулатите от дълбочинните интервюта. Въпросниците са част от приложенията към дисертацията. Тук имам и един въпрос към дисертантката, свързан с методологията на изследването. При изготвянето на въпросниците бяха ли ясни вече районите, в които ще се провеждат изследванията или въпросникът има универсален характер? Ако е второто имаше ли напасване на въпросника в конкретния район и конкретната ситуация? И ако да, доведе ли това до различни резултати в отговорите?

 Основните изводи са коментирани и обобщени в заключението. В него се отчита значението на теоретико-емпиричния модел на образователно взаимодействие с прилагане на рефлексивен подход в условията на предучилищното образование, разработен от докторантката и значенито му за образованието в мултиетническа среда.

Докторантката отчита пет публикации, доказателство за задълбочената й и последователна работа в хода на дисертационното изследване.

В заключение, процедурата съответства на Закона за развитието на академичния състав в Република България, Правилника за неговото приложение, както и на вътрешния Правилник за условията и реда за придобиване на научни степени и за заемане на академични длъжности в СУ „Св. Климент Охридски“. Ето защо, изразявайки категоричното си положително становище, предлагам на уважаемото Научно жури да присъди образователната и научна степен „Доктор“ на Дафина Лъчезарова Пандин за дисертационното изследване на тема „**Ценностно-ориентирани модели на взаимодействие в междуетническа образователна среда (1991-2016)“** с научен ръководител проф. д-р Ирина Колева и ще гласувам положително за това.

14. 01. 2025 г. В. Коцева……………………..

Гр. София